**Sarah Ivana Avni** (\* 1985, Čadca) je slovenská výtvarníčka, momentálne (2020) pôsobiaca v Prahe. Okrem maľby sa venuje aj umeleckej fotografii a interiérovému dizajnu.

Kariéra a štúdium
-----------------

Umelecké vzdelanie získala na Strednej umeleckej škole grafickej v Jihlave v Česku, kde študovala kresbu a maľbu. Následne sa rozhodla cestovať a získať tak skúsenosti v zahraničí, kde počas svojich ciest prevažne po Európe zbierala inšpiráciu, ktorú zúročila vo svojej umeleckej tvorbe. V roku 2006 sa vrátila na Slovensko a začala sa naplno venovať maľovaniu a fotografii.
Keďže jej pozitívny vzťah k cestovaniu, cudzím národom a kultúram je dôležitou súčasťou jej života, ktorú prenáša aj do svojich diel, podčiarkla ho štúdiom na Stredoeurópskej vysokej škole v Skalici, kde v roku 2009 ukončila odbor Medzinárodných vzťahov a diplomacie.

Tvorba
------

Jednou z ústredných techník mladej slovenskej výtvarníčky je využitie polychrómovaného akrylu, oleja, ale aj maľba a práca s reliéfom, vďaka čomu sa odráža ich hĺbka a plasticita. Vo výslednej fáze vznikajú transformácie svetoznámych miest vo forme máp, ktorými sa človek prenesie nielen v čase, ale aj v spôsobe umeleckého stvárnenia. To je moderné, nadčasové a často využíva štúdiu symboliky C. G. Junga. Takisto motívy flóry a fauny, ktoré podporujú divákovu imaginárnosť a zintenzívňujú estetický zážitok. Na strane druhej je to éterický symbol nevinnosti v zobrazení anjelských krídel alebo exkluzívne pôsobiace elementy drahých kameňov ako napríklad smaragdov či rubínov. Symbióza farieb, kultivovanosť štýlu a precíznosť v jemných, dušu objímajúcich detailoch robia tento rukopis autorky jedinečným. Celá tvorba tak odkazuje na sviežosť a hravosť ducha.
Vyše polovicu autorkinej tvorby tvoria zákazky pre špecifické interiéry na mieru – práve z tohto dôvodu je jedným z najdôležitejších faktorov dôvera a vzájomná komunikácia s klientom. Ak sú prítomné a dopĺňajú sa, zosobnia sa aj v diele.

Okrem iného je autorkou výtvarného návrhu slovenskej poštovej známky k majstrovstvám sveta vo futbale v JAR, za ktorú ju medzinárodný časopis STAMP News ocenil 1. miestom. Podieľala sa na realizácií dizajnu interiéru hotela Holiday Inn v Trnave a vytvorila sériu obrazov pre automobilovú spoločnosť KIA. Diela tejto maliarky nájdete nielen na Slovensku, ale aj v zahraničí ako súčasť novej alebo rozrastajúcej sa zbierky rôznych zberateľov či spoločností.

Obľúbený portál *theculturetrip.com**, zameraný na celosvetové cestovné poradenstvo, zaradil Sarah Avni v roku 2015 medzi desať najvýznamnejších slovenských umelcov 20. a 21. storočia.*

### Filozofia

Slovami samotnej autorky ide naozaj o jednoduchý princíp, ktorým sú jej diela prepojené. Preniesť radostné, farebné momenty, ktoré sa odohrávajú na obrazoch, do života diváka či v konečnom dôsledku nového majiteľa. Odovzdávať nekonečne pôsobiacu pozitívnu energiu všetkým, ktorí prídu s jej dielami do kontaktu. Ako sama hovorí: „Nech už človek vytvára čokoľvek, vkladá do každého procesu svoju energiu, prenáša svoju náladu. Ak sa aj vyskytne negatívna emócia, snažím sa ju pretvoriť na pozitívnu. Je to ten neopísateľný pocit, ako keď vám pripraví mama jedlo s láskou. Ak vám však to isté jedlo pripraví z tých istých ingrediencií niekto iný, ale s inými pocitmi – pocítite ten rozdiel."

Diela
-----

* Non sufficit una (*Jedno nestačí*)
* Záhrady sveta
* Planéta zvierat
* Sieň drahokamov
* Cesta okolo sveta
* Viva Aqua
* Oligarch

Výstavy
-------

* *Galéria SPP*, Bratislava 2011
* *Hotel Holiday Inn*, Trnava 2011
* *Galerie Harfa*, Praha 2011
* *Iscare*, Praha 2012
* *Royal Caffe*, Praha 2012
* *BMW (Tempus Bavaria)*, Bratislava 2012
* *Prezidentský palác*, Bratislava 2012
* *Sushi Roof Eurovea*, Bratislava 2013
* *Olympic Casino Eurovea*, Bratislava 2013
* *Chateau d'Ax*, Bratislava 2013

Referencie
----------

1. 1 2 3 4 5  JÁSZAYOVÁ, Lucia. *"Maľovanie je najlepším médiom na vyjadrenie mojich vášní, pocitov a snov" - Sarah I. Avni* [online]. 15. máj 2012, [cit. 2014-07-22]. Dostupné online. Archivované 2014-08-12 z originálu.
2. ↑   *Sarah I. Avni, rodáčka z Čadce, pomáha autistickým deťom* [online]. 23. november 2012, [cit. 2014-07-22]. Dostupné online. Archivované 2018-04-30 z originálu.
3. 1 2   *BRATISLAVA: Exotické svety v maľbách Sarah I. Avni* [online]. 3. august 2011, [cit. 2014-07-22]. Dostupné online. Archivované 2015-09-24 z originálu.
4. ↑   Bratislava: Slovenská pošta, a. s. 19. november 2013, [cit. 2014-07-22]. Dostupné online.
5. ↑  *SEELINGER, Lani. 10 Slovak Artists You Should Know* [online]. [Cit.2015-04-10]. Dostupné online.
6. ↑   *Cesta okolo sveta so Sarah I. Avni v Galérii SPP* [online]. 2011-08-03, [cit. 2014-07-22]. Dostupné online.
7. ↑   *Virtuálna prehliadka – Výstava Sarah I. Avni v Prezidentskom paláci* [online]. [Cit. 2014-07-22]. Dostupné online. Archivované 2016-03-04 z originálu.

Externé odkazy
--------------

* Oficiálna stránka

Autoritné údaje: * NK ČR: xx0251793
* VIAF: 9118158188278520260003